จีน-นอร์เวย์ สรุปร่วม “แซลมอนนำเข้า” ไม่ใช่ต้นตอ “โควิด” ระบาดในปักกิ่ง
สำนักข่าวรอยเตอร์รายงานโดยอ้างความเห็นของ ออด อีมิล อิน …
รอยเตอร์ เผย "จีน-นอร์เวย์" สรุปร่วม “แซลมอนนำเข้า” ไม่ใช่ต้นตอ “โควิด” ระบาดรอบใหม่ในกรุงปักกิ่ง
17 มิ.ย. 2563

สำนักข่าวรอยเตอร์รายงานโดยอ้างความเห็นของ ออด อีมิล อินเกบริกเต็น (Odd Emil Ingrebrigten) รัฐมนตรีกระทรวงประมงและอาหารทะเลของนอร์เวย์ ว่า เจ้าหน้าที่นอร์เวย์และจีนได้ลงความเห็นว่าปลาแซลมอนนอร์เวย์ไม่น่าจะเป็นต้นตอของไวรัสโคโรนาที่พบบนเขียงในตลาดในกรุงปักกิ่ง หลังจากที่มีการประชุมระหว่างเจ้าหน้าที่จีนและนอร์เวย์ เมื่อวันอังคารที่ผ่านมา
ทั้งนี้ การกลับมาระบาดใหม่ของโควิด-19 ในกรุงปักกิ่งในช่วง 6 วันที่ผ่านมาได้ส่งผลกระทบต่อชีวิตประจำวันของคนหลายคน โดยคนจำนวนหนึ่งกลัวว่าจะมีการล็อกดาวน์กรุงปักกิ่งทั้งเมืองเมื่อมีจำนวนผู้ติดเชื้อใหม่เพิ่มขึ้น
ขณะที่จีนได้ระงับการนำเข้าปลาแซลมอนจากยุโรปหลังมีรายงานเมื่อวันเสาร์ที่ผ่านมาว่า ได้พบไวรัสบนอุปกรณ์ที่ใช้หั่นปลาในตลาดซินฟาตี้ในกรุงปักกิ่ง ซึ่งทำให้ซูเปอร์มาร์เก็ตในปักกิ่งต้องเลิกจำหน่ายปลาแซลมอน
ส่วนผู้ผลิตแซลมอนของนอร์เวย์ต้องพบกับการยกเลิกคำสั่งซื้อจากจีนในช่วงสุดสัปดาห์ที่ผ่านมา แม้ว่าองค์การความปลอดภัยอาหารของนอร์เวย์กล่าวว่า ไม่มีหลักฐานว่าปลาอาจติดเชื้อ